**S-ar aprinde maci...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Privesc pe geam cum ninge într-o doară,

Se-aștern pe umeri straturi de omăt

Și în zadar, un semn de primăvară

Aștept nerăbdător că până hăt

Departe către orizont mai cerne

O babă năzdrăvană mii de fulgi

Și rătăcește alta prin taverne

Purtând pe fața rece-al iernii giulgi.

De-ai coborî în versul meu spre seară

Petala lungă-n pat să ți-o desfaci

Aș crede c-ai un vis de primăvară,

Pe câmpuri albe s-ar aprinde maci.

- E-așa tăcut de-o vreme burgul, ninge

Și oamenii se pierd sub cețuri reci,

Pe geamul mat ninsoarea se prelinge...

Prin visul meu, dac-ai putea să treci

Cât să-mi deschizi obloanele spre soare,

Să-mi îmblânzești ființa c-un sărut,

A nins destul, tăcuta mea ninsoare,

Pământu-i alb. Ce verde absolut

O să-ncălzească mâna ce-mi dezmiardă

Fragilul vis, atunci când mă dezbraci

De iernile ce-au început să ardă...

Sub gura ta se vor încinge maci.

Ioan Grigoraș Liliana Trif